Document ID: 31981D0437

Odločba Komisije
z dne 11. maja 1981
o določitvi meril, v skladu s katerimi države članice priskrbijo Komisiji podatke v zvezi s seznamom kemijskih snovi
(81/437/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta št. 67/548/EGS z dne 27. junija 1967 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih snovi [1], kakor je bila nazadnje spremenjena z Direktivo 79/831/EGS [2], in zlasti člena 13(3) Direktive,
ker člen 13(1) Direktive 67/548/EGS predvideva izdelavo seznama snovi, ki so obstajale na trgu Skupnosti do 18. septembra 1981; ker mora Komisija pri sestavi tega seznama upoštevati člena 1(4) in 8 navedene direktive;
ker je treba zaradi časa in stroškov za izdelavo seznama uporabiti mešano metodo, ki temelji na osnovnem seznamu, dopolnjenem s prijavami proizvajalcev ali uvoznikov, s katerimi dokazujejo obstoj snovi na trgu Skupnosti, ki niso vključene na osnovni seznam;
ker mora biti osnovni seznam, ki ga Komisija izdeluje ob upoštevanju mnenja odbora za prilagajanje tehničnemu napredku, in na podlagi podatkov, iz katerih se lahko upravičeno in objektivno domneva, da snovi, vsebovane na tem seznamu, obstajajo na trgu Skupnosti;
ker je treba sprejeti predpise, ki omogočajo pristojnim organom držav članic uvedbo postopka prijavljanja snovi za vključitev na seznam, pri čemer taka prijava velja za trg Skupnosti;
ker je prav tako priporočljivo predpisati, da se predpisi v zvezi s postopkom prijavljanja in časovnim razporedom, ki ga je treba upoštevati, sprejmejo na ravni Skupnosti;
ker so ukrepi, predvideni s to odločbo, v skladu z mnenjem Odbora za prilagajanje tehničnemu napredku direktiv o odstranjevanju tehničnih ovir pri dajanju nevarnih snovi in pripravkov na trg,
SPREJELA NASLEDNJO ODLOČBO:
Člen 1
Da bi države članice Komisiji omogočile izdelavo seznama iz člena 13 Direktive 67/548/EGS, sprejmejo ukrepe, potrebne za zagotovitev doslednega spoštovanja faz in postopkov iz členov 2 in 3 ter Priloge.
Člen 2
1. Seznam kemijskih snovi, ki so obstajale na trgu Skupnosti do 18. septembra 1981, v nadaljnjem besedilu "Einecs" (evropski seznam obstoječih snovi), se izdela v skladu z določbami iz oddelka I Priloge.
2. Seznam Einecs sestavljata osnovni seznam, v nadaljnjem besedilu "Ecoin" (evropski osnovni seznam), ki ga Komisija izdela na podlagi razpoložljivih podatkov, in seznam snovi, ki so predmet poznejših prijav, ki jih države članice sporočijo Komisiji v skladu z določbami iz oddelka II Priloge.
Člen 3
Države članice sprejmejo ukrepe, potrebne za izvajanje in usklajevanje dela, povezanega z izdelavo seznama Einecs. V ta namen Komisija določi kontaktno točko.
Države članice lahko za isti namen določijo nacionalne kontaktne točke. Države članice pred 30. junijem 1981 posredujejo Komisiji naslove, na katere je treba posredovati prijavne obrazce.
Komisija objavi naslove v Uradnem listu Evropskih skupnosti.
Člen 4
Za namene te odločbe veljajo opredelitve "snovi", "pripravkov", "dajanja na trg", kakor so določene v členu 2 Direktive 67/548/EGS.
Člen 5
Ta odločba je naslovljena na države članice.
V Bruslju, 11. maja 1981

Labels: 3
12
1
20